Document ID: 32007R0850

ΚΑΝΟΝΙΣΜΌΣ (ΕΚ) αριθ. 850/2007 ΤΗΣ ΕΠΙΤΡΟΠΉΣ
της 19ης Ιουλίου 2007
για την τροποποίηση του κανονισμού (ΕΚ) αριθ. 378/2005 σχετικά με τους λεπτομερείς κανόνες εφαρμογής του κανονισμού (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου όσον αφορά τα καθήκοντα και τις λειτουργίες του κοινοτικού εργαστηρίου αναφοράς σχετικά με τις αιτήσεις αδειοδότησης για πρόσθετες ύλες ζωοτροφών
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 21 τρίτο εδάφιο,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1831/2003 θεσπίζει κοινοτική διαδικασία για τη διάθεση στην αγορά και τη χρήση πρόσθετων υλών που χρησιμοποιούνται στη διατροφή των ζώων. Ορίζει ότι ο ενδιαφερόμενος για την απόκτηση άδειας για πρόσθετη ύλη ζωοτροφών ή για νέα χρήση πρόσθετης ύλης ζωοτροφών υποβάλλει αίτηση χορήγησης άδειας στην Επιτροπή σύμφωνα με τον κανονισμό (στο εξής «η αίτηση»).
(2)
Επιπλέον, ο κανονισμός (ΕΚ) αριθ. 1831/2003 προβλέπει τη σύσταση κοινοτικού εργαστηρίου αναφοράς (στο εξής «ΚΕΑ») για την επιτέλεση ορισμένων καθηκόντων και λειτουργιών που περιγράφονται στο παράρτημα ΙΙ του εν λόγω κανονισμού. Ο κανονισμός αυτός ορίζει επίσης ότι το ΚΕΑ μπορεί να επικουρείται από μια κοινοπραξία εθνικών εργαστηρίων αναφοράς.
(3)
Ο κανονισμός (ΕΚ) αριθ. 378/2005 θεσπίζει λεπτομερείς κανόνες για την εφαρμογή του κανονισμού (ΕΚ) αριθ. 1831/2003 όσον αφορά τα καθήκοντα και τις λειτουργίες του κοινοτικού εργαστηρίου αναφοράς.
(4)
Στο άρθρο 4 παράγραφος 1 του κανονισμού (ΕΚ) αριθ. 378/2005 ορίζεται ότι το ΚΕΑ χρεώνει στους αιτούντες τέλος για κάθε αίτηση (στο εξής «τέλος»). Επιπλέον, στο παράρτημα ΙΙ του εν λόγω κανονισμού περιέχεται ο κατάλογος της κοινοπραξίας εθνικών εργαστηρίων αναφοράς.
(5)
Το ποσό του τέλους δεν έχει προσαρμοστεί από την ημερομηνία έναρξης ισχύος του κανονισμού (ΕΚ) αριθ. 378/2005 και πρέπει να αυξηθεί ώστε να ληφθεί υπόψη η πείρα που έχει αποκτηθεί έκτοτε.
(6)
Η Δημοκρατία της Τσεχίας, η Ιρλανδία, η Ουγγαρία και η Φινλανδία έχουν ενημερώσει την Επιτροπή ότι έχουν αλλάξει το όνομα ή ορισμένες λεπτομέρειες των εθνικών εργαστηρίων αναφοράς των χωρών αυτών. Συνεπώς, το παράρτημα του κανονισμού (ΕΚ) αριθ. 378/2005 αντικαθίσταται από τον κατάλογο του παραρτήματος του παρόντος κανονισμού.
(7)
Συνεπώς, ο κανονισμός (ΕΚ) αριθ. 378/2005 πρέπει να τροποποιηθεί ανάλογα.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 378/2005 τροποποιείται ως εξής:
1)
Η παράγραφος 1 του άρθρου 4 αντικαθίσταται από την ακόλουθη:
«1. Το ΚΕΑ χρεώνει στον αιτούντα τέλος ύψους 6 000 ευρώ για κάθε αίτηση (στο εξής “τέλος”).»
2)
Το παράρτημα II αντικαθίσταται από το κείμενο του παραρτήματος του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Ιουλίου 2007.

Labels: 17
7
0
6
15